Pirmsskola 5 gadi

Tēma: Ģimene

1. nodarbība - Kas ir ģimene?

**Nodarbības atsegums**

**Plānotie bērnam sasniedzamie rezultāti**

***Bērnam veidojas priekšstats par to,***

* kas ir ģimene un kādi cilvēki ir viņa ģimenē;
* ka ģimenei ir būtiska nozīme, jo tā var sniegt mīlestību, drošību un stabilitāti;
* kādas ir veselīgas ģimenes dzīves pazīmes;
* kā izpaužas savstarpēja uzticēšanās (arī grūtībās), drošība un rūpes ģimenē;
* cik liela nozīme ir iespējai pavadīt laiku kopā un dalīties priekos un bēdās.

***Bērnam sākas veidoties morālais ieradums***

* paust mīlestību un uzticēšanos pret ģimenes locekļiem;
* pavadīt laiku kopā ar savu ģimeni.

**Nodarbībā aplūkotās vērtības un tikumi**

|  |  |  |
| --- | --- | --- |
|  | **No Pirmsskolas izglītības vadlīnijām** | **Papildus no programmas “e-TAP”** |
| **Vērtības** | Ģimene, laulība | Mīlestība, saskaņa |
| **Tikumi** | Laipnība, atbildība | Pateicīgums |

**Atslēgvārdi:** ģimene, radi, ģimenes loceklis, tradīcijas, svētki, ieradumi.

**Atslēgas jautājumi:**

1. Kas ir ģimene? Kādi cilvēki ir tavā ģimenē?
2. Kādi tikumi piemīt taviem ģimenes locekļiem?
3. Ko tev patīk darīt kopā ar ģimeni? Vai tavā ģimenē ir īpašas tradīcijas vai svētki?
4. Kādas ir līdzības un/vai atšķirības starp dažādām ģimenēm?

Bērna un skolotāja darbības plānotā rezultāta sasniegšanai

Ierosme. Kas ir ģimene?

Aiciniet bērnus pabeigt teikumu “Mana ģimene ir...”, daudzpunktes vietā ievietojot īpašības vārdu! Piedāvājiet bērniem dažus piemērus (piemēram, liela, laipna, smieklīga, gādīga)!

*Kas ir ģimene?* Latvijas Republikas Satversmes 110. pantā rakstīts, ka “valsts aizsargā un atbalsta laulību – savienību starp vīrieti un sievieti –, ģimeni, vecāku un bērna tiesības”.

Izstāstiet bērniem, ka jauna ģimene sākas tad, kad vīrietis un sieviete aiz mīlestības nolemj pastāvīgi saistīt savu dzīvi. Daudzi pāri visā pasaulē šīs mīlestības saistības apliecina publiski civilā vai reliģiskā laulības ceremonijā. Vīrietis un sieviete, kurus vieno mīlestības (un laulības) saites, uzsāk ģimenes dzīvi. Ģimene paplašināsies, kad piedzims bērni. Parasti visai ģimenei ir kopīgas mājas, taču ne vienmēr. Ģimenes cita no citas var būt ļoti atšķirīgas, tomēr būtiska ģimenes pazīme ir tā, ka tās locekļi mīl un rūpējas cits par citu.

Kolēģu komentāri:

“Uzsākot sarunu - kas ir ģimene?- daļa bērnu bija nerunīgi, aktīvi neiesaistījās sarunā. Tad piedāvāju uzzīmēt savu ģimeni, ko dara ģimenē. Bērni darbojās ar lielu aizrautību - zīmēja ģimenes locekļus, mājdzīvniekus, pat kaimiņus. Jo kaimiņš taču arī ir mūsu ģimene.”

“Piecus gadus veciem bērniem paust savas emocijas, domas, izpratni par lietām un notikumiem zīmējumos un pēc tam to mēģināt pateikt vārdos ir laba metode.”

1. aktivitāte. Kādi cilvēki ir tavā ģimenē?

Aiciniet bērniem uzzīmēt savu ģimeni, norādot ģimenes locekļus! Bērni var iekļaut arī mājdzīvniekus, paplašinātās ģimenes locekļus, bērniem svarīgus pieaugušos, kas par viņiem rūpējas. Lūdziet bērniem izvēlēties tikumu, kas vislabāk atbilst katram ģimenes loceklim (piemēram, laipns, dāsns, drosmīgs)! Aiciniet bērnus parādīt savus zīmējumus citiem grupas audzēkņiem!

Kolēģu komentāri:

“Ar bērniem kopā vēl izdomājām, ka ģimenei ir vajadzīgas mājas, tāpēc zīmējumam pievienojām papīra loksnes (detaļas), kur līmējam apkārt lai veidotos māja.”

“Ļoti labi izdevās tas, ka bērni zīmēja savu ģimeni ar prieku, stāstīja par savu ģimeni.”

“Es kā mūzikas skolotāja pievienoju vēl dziesmas par ģimeni. Piemēram, "Mana ģimene" <https://youtu.be/svaNcSThpxE> un "Pirkstu ģimene". " <https://youtu.be/gBIKAkLttNE>

Diskusija: Kādi cilvēki ir tavā ģimenē? Kādas īpašības piemīt taviem ģimenes locekļiem?

Kolēģu komentāri:

“Kopīgi izveidojām ģimenes sienu, kur redzamas bērnu bildes ar ģimenēm”

“Bērni izvēlējās tikumu, kas visvairāk atbilst katram ģimenes loceklis, piemēram, daudziem tēti ir drosmīgi. “

“Pilnveidošu turpmāk mācību procesā ne tikai savu ģimeni novērtēt ar īpašības vārdiem, bet arī citās tēmās, veicinot šo vārdu pielietošanu.”

“Ja klase ir liela, kamēr katrs izsakās, pastāsta par savu ģimeni, diezgan daudz laika aiziet tieši diskusijai.”

2. aktivitāte. Ko ģimenes dara?

Ja iespējams, aplī pārrunājiet:

* Ko tev patīk darīt kopā ar savu ģimeni?
* Kā tava ģimene parāda savu mīlestību un rūpes citam pret citu?
* Vai tavā ģimenē ir īpašas tradīcijas, svētki vai paradumi?

Kolēģu komentāri:

“Mēs iekļāvām arī sarunu par to, kādus mīļvārdiņus lieto vecāki, saucot savus bērnus.”

“Daudz laika prasīja jautājums, ko Jūs ar ģimeni darāt kopā. Šobrīd izskatās, ka ģimenes neprot vai maz laika velta saviem bērniem. Pārsvarā no grupas bērniem laiku pavada pie planšetes, nevis spēlējot kopā kādu galda spēli.”

“Šeit runājām par to, ka ģimene ir mazā šūniņa, kas veido Latviju.”

Kopīgā noslēguma apspriede. Pateicības praktizēšana

Atgādiniet bērniem, kas ir pateicība, un piedāvājiet piemēru, kādēļ tā ir būtiska (tā dara mūs priecīgākus, palīdz labi satikt ar citiem cilvēkiem un apgūt citus tikumus, piemēram, laipnību)!

Par ko tu esi pateicīgs, kad domā par savu ģimeni? Pieraksti vai nosauc trīs lietas!

Kolēģu komentāri:

“Noteikti savā ikdienā praktizēsim pateicību par šo dienu, par sauli, vai garšīgo ēdienu, jo pārsteigta biju, cik ļoti patika šī aktivitāte. Pēc nodarbības sanākt visiem kopā uz mirkli un pateikties – fantastiska ideja.”

“Ļoti aktuāls jautājums ir par laipnību. Diemžēl bērni neprot izteikties laipni. Bieži aizmirst pieklājības frāzes.”

“Pateicība un līdzjūtība bērniem labāk saprotama. Tikums - cieņa- mazāk tiek lietots ģimenēs, sabiedrībā. Šī tikuma izpratni vajadzēs pilnveidot vēl citās nodarbībās.”

Idejas nodarbības dažādošanai un/vai papildināšanai

1. Iepriekš vienojoties ar ģimeni, varat aicināt bērnus uz nodarbību atnest ģimenes vai atsevišķu ģimenes locekļu fotogrāfijas. Mudiniet bērnus pastāstīt par saviem ģimenes locekļiem!
2. Nodarbības noslēgumā vai brīvbrīžos kopā ar bērniem varat izveidot “akmeņu ģimenīti”. Katrs salasa noteiktu skaitu vidēja izmēra akmentiņus, apglezno tos vai uzraksta uz tiem vārdus. Ļaujiet bērniem ar “akmeņu ģimenēm” spēlēties un izdomāt dažādus scenārijus!

Kolēģu komentāri:

“Bērni radoši veidoja no akmentiņiem ģimeni un rotaļājās ar tiem. Pamanīju, ka dažiem bērniem rotaļājoties izpaudās mīlestības izrādīšana un rūpes.”